Prienų rajono savivaldybės tarybai

**SPRENDIMO „DĖL PRIENŲ RAJONO SAVIVALDYBĖS 2021–2023 METŲ STRATEGINIO VEIKLOS PLANO PATVIRTINIMO“ PROJEKTO**

**aiškinamasis Raštas**

2021-01-18

**Sprendimo projekto tikslai:**

Detaliai suplanuoti Prienų rajono savivaldybės veiklą ir patvirtinti 2021–2023 metų strateginį veiklos planą, kuriuo vadovaujantis yra organizuojama Prienų rajono savivaldybės administracijos veikla ir pagal kurio programas formuojamas savivaldybės biudžetas.

Prienų rajono savivaldybės strateginis 2021–2023 metų veiklos planas yra trumpalaikis veiklos planavimo dokumentas, kuriame, atsižvelgiant į ilgos ir vidutinės trukmės planavimo dokumentų tikslus ir aplinkos analizės išvadas, suformuluota misija, nustatyti strateginiai pokyčiai ir strateginiai tikslai, aprašomos vykdomos programos, siekiami rezultatai, numatomi asignavimai ir žmogiškieji ištekliai.

**Uždaviniai:**

Savivaldybės administracija kasmet rengia trimetį strateginį veiklos planą. Aprašomos septynios programos, nurodant programų tikslus, uždavinius, priemones ir asignavimus bei vertinimo kriterijus.Atsižvelgiant į patvirtintus savivaldybės strateginio planavimo dokumentus yra rengiamas savivaldybės biudžetas ir kitų finansavimo šaltinių sąmatos. Savivaldybės strateginis veiklos planas yra tarpinė grandis tarp savivaldybės strateginio plėtros plano ir finansinių dokumentų – savivaldybės biudžeto ir kitų finansavimo šaltinių sąmatų. Įgyvendinant įstatymo nuostatas, yra labai svarbu užtikrinti, kad savivaldybės biudžeto asignavimai būtų planuojami savivaldybės strateginio veiklos plano programoms įgyvendinti, abiejuose šiuose planavimo dokumentuose būtų tos pačios priemonės. Pagal patvirtintą strateginį veiklos planą yra rengiami Prienų rajono savivaldybės administracijos, seniūnijų ir savivaldybės biudžetinių įstaigų metiniai veiklos planai.

**Siūlomos teisinio reguliavimo nuostatos:**

Lietuvos Respublikos vietos savivaldos įstatymo 6 straipsnio 22 dalyje nustatyta, kad savivaldybių savarankiškoji funkcija yra strateginių veiklos planų rengimas, o 16 straipsnio 2 dalies 40 punkte nustatyta, kad savivaldybės tarybos kompetencija yra tvirtinti savivaldybės strateginius veiklos planus. Vadovaujantis Vietos savivaldos įstatymo 103 straipsnio 3 dalimi, strateginis veiklos planas yra strateginio planavimo dokumentas, kuris rengiamas 3 metų laikotarpiui (kiekvienais metais jį tikslinant) ir kuris detalizuoja savivaldybės strateginio plėtros plano ir savivaldybės atskirų ūkio šakų (sektorių) plėtros programų tikslų ir uždavinių įgyvendinimą bei sudaromas atsižvelgiant į planuojamus savivaldybės finansinius ir žmogiškuosius išteklius. Rengiant planą atsižvelgta į Strateginio planavimo savivaldybėse rekomendacijas, patvirtintas Lietuvos Respublikos Vyriausybės 2014 m. gruodžio 15 d. nutarimu Nr. 1435 „Dėl Strateginio planavimo savivaldybėse rekomendacijų patvirtinimo“, ir į Strateginio planavimo Prienų rajono savivaldybėje organizavimo tvarkos aprašą, patvirtintą Prienų rajono savivaldybės tarybos 2019 m. birželio 27 d. sprendimu Nr. T3-171 „Dėl Strateginio planavimo Prienų rajono savivaldybėje organizavimo tvarkos aprašo patvirtinimo“.

**Laukiami rezultatai:**

Patvirtinus Strateginį veiklos planą bus nustatytos aiškios savivaldybės veiklos kryptys ir priemonės numatytiems tikslams pasiekti, galima bus veikti ir dirbti kryptingai, kas užtikrins Prienų rajono savivaldybės veiklos efektyvumą. Savivaldybės struktūriniai padaliniai galės įgyvendinti strateginius tikslus, kurie numatyti strateginio veiklos plano programose.

Dėl lėšų trūkumo gali būti įgyvendinta mažiau strateginio veiklos plano priemonių, nei suplanuota, arba kai kurios priemonės gali būti įgyvendintos iš dalies.

**Lėšų poreikis ir šaltiniai:**

Programų vykdymas finansuojamas iš Prienų rajono savivaldybės biudžeto, valstybės biudžeto, ES lėšų, kitų finansavimo šaltinių.

**Lyginamasis variantas:**

Nepridedamas

Skyriaus vedėja Vaida Stasytienė